
LIETUVOS RESPUBLIKOS SEIMO
ETIKOS IR PROCEDŪRŲ KOMISIJA

IŠVADA

DĖL SEIMO NARIO AUDRONIAUS AŽUBALIO ELGESIO 
2015-09-16      Nr. 101-I-9
Vilnius

Seimo Etikos ir procedūrų komisija (toliau – Komisija): Leonard Talmont, Orinta Leiputė, Saulius Bucevičius, Vida Marija Čigriejienė, Algimantas Dumbrava, Edmundas Jonyla, Jonas Kondrotas, Arminas Lydeka, Vytautas Saulis, Valerijus Simulik, gavusi pilietės Genės Radušienės prašymą dėl Seimo nario Audroniaus Ažubalio elgesio ir vadovaudamasi Lietuvos Respublikos Seimo statuto (toliau – Seimo statutas) 78 straipsnio 1 dalies 3 punkto nuostata, atliko tyrimą.

Etikos ir procedūrų komisija nustatė:

Genė Radušienė savo 2014 m. spalio 10 d. prašyme teigia, kad į Seimo narį Audronių Ažubalį kreipėsi buvusi G. Radušienės vadovaujamo liaudies muzikos ansamblio Šeškinėje „Bočiai“ narė Janina Gasiūnienė, prašydama Seimo nario įsikišti ir padėti jai grįžti į ansamblį, iš kurio buvo neteisėtai pašalinta. A. Ažubalis G. Radušienės pasiaiškinti nepakvietė, neaptarė su ja esamos situacijos, o J. Gasiūnienės skundą persiuntė Seimui, Socialinės apsaugos ir darbo ministerijai, tuometiniam Vilniaus merui Artūrui Zuokui bei Lietuvos pensininkų sąjungos „Bočiai“ (toliau – LPS „Bočiai“) pirmininkui Petrui Ruzgai. G. Radušienės nuomone, Seimo narys A. Ažubalis elgėsi neetiškai bei nekorektiškai.
Seimo narys Audronius Ažubalis 2015 m. birželio 25 d. paaiškino, kad 2014 m. spalio 3 d. į jį kreipėsi pilietė J. Gasiūnienė. Ji prašė išspręsti susiklosčiusią situaciją ir padėti jai būti sugrąžintai į „Bočių“ ansamblį, iš kurio, jos teigimu, buvo neteisėtai pašalinta. Siekdamas išsiaiškinti visas aplinkybes, Seimo narys kreipėsi į LPS „Bočiai“ pirmininką Petrą Ruzgį, LPS „Bočiai“ Vilniaus miesto bendrijos pirmininką Povilą Butkų, Socialinės apsaugos ir darbo ministrę Algimantą Pabedinskienę, tuometinį Vilniaus merą Artūrą Zuoką. Atsakymą pateikė Socialinės apsaugos ir darbo ministerija, informuodama, kad P. Butkus pranešė, jog J. Gasiūnienės pašalinimas iš ansamblio buvo neteisėtas ir J. Gasiūnienė grąžinta į skyriaus narius bei ansamblį. Seimo nario nuomone, taip elgdamasis jis tinkamai reagavo į rinkėjos prašymą, nepažeidė etikos, moralės normų bei procedūrų.
Seimo statuto 9 straipsnio 1 dalies 11 punktas suteikia Seimo nariui teisę kreiptis su paklausimais į Vyriausybės narius, kitų valstybės institucijų vadovus, pateikti jiems klausimų. Seimo statuto 12 straipsnio 2 dalis numato, kad Seimo narys nagrinėja gautus rinkėjų pasiūlymus, pareiškimus ir skundus, jeigu reikia, siunčia juos svarstyti kitoms institucijoms. Teisės aktai nenustato konkrečios tvarkos Seimo nariams, kokiu būdu jie privalo nagrinėti gautus pareiškimus bei kokius veiksmus gali atlikti. Seimo narys pats savarankiškai sprendžia, ar būtina kreiptis į atitinkamas institucijas dėl informacijos patikslinimo, ar būtina susitikti ar kitaip susisiekti su pareiškėju ar asmeniu, kurio veiksmai skundžiami.
Lietuvos Respublikos valstybės politikų elgesio kodekse įtvirtinti elgesio principai, kuriais politikai turi vadovautis viešajame gyvenime. Pagarbos žmogui ir valstybei principas, įpareigojantis politikus vadovautis Lietuvos Respublikos Konstitucija ir teise, didinti pasitikėjimą valstybe ir jos institucijomis, teisingumo principas, įpareigojantis vienodai tarnauti visiems žmonėms ir pavyzdingumo principas, įpareigojantis politikus deramai elgtis visuomenėje, laikytis visuotinai pripažįstamų dorovės, moralės ir etikos normų (Valstybės politikų elgesio kodekso 4 straipsnio 1 dalies 1, 2 ir 6 punktai).
Etikos ir procedūrų komisija, vadovaudamasi Lietuvos Respublikos valstybės politikų elgesio kodekso 9 straipsnio 1 dalies 1 punktu, nusprendė:
Seimo narys Audronius Ažubalis nepažeidė Lietuvos Respublikos valstybės politikų elgesio kodekso 4 straipsnio 1 dalyje įtvirtintų pagarbos žmogui ir valstybei, padorumo ir pavyzdingumo principų.
Pritarta bendru sutarimu.
Komisijos pirmininkas                                                                                     Leonard Talmont

